Ndeshja finale e futbollit amerikan
Ngjarrja më e madhe sportive e Amerikës, Super Bowl, ka tifozë të shumtë në gjithë botën dhe transmetohet në më shumë se 200 vende
Ngjarja më e madhe sportive e Amerikës, finalja e futbollit amerikan, apo siç njihet këtu “Super Bowl”, ka tifozë të shumtë në gjithë botën. Ndeshjea finale mes ekipeve Broncos të Denverit dhe Seahawks të Seattles, që zhvillohet të dielën, do të ndiqet nga shikues në mbarë botën. Kjo është finalja e parë, në historinë e Ligës Kombëtare të Futbollit amerikan që zhvillohet në një stadium të hapur, në mes të dimrit. Ndeshja zhvillohet në stadiumin MetLife në shtetin e Nju Xhërzit, në periferi të qytetit të Nju Jorkut dhe media nga e gjithë bota është në pranishme në këtë aktivitet, që do të transmetohet në më shumë se 200 vende të botës. Super Bowl-i është ngjarja më e madhe për median në të gjitha sportet amerikane, por nuk janë vetëm sportdashësit amerikanë, që kërkojnë mbulimin e kësaj ndeshjeje. Stadiumi i Nju Xhërzit është tashmë plot me mjete shtypi nga e gjithë bota për të transmetuar ndeshjen në më shumë se 200 vende. Më shumë se 500 stacione televizive nga e gjithë bota do të mbulojnë ndeshjen. Disa prej tyre i thanë Zërit të Amerikës se Super Bowl-i tërheq audienca të mëdha në vendet e tyre. Të njohura nuk janë vetëm ekipet, por edhe lojtarët. Si për shembull, Peyton Manning, pasuesi, ose lojtari organizator i ekipit Broncos, ka shumë tifozë në Japoni. Me rreth 1 miliardë tifozë në gjithë botën, që shikojnë Super Bowl-in, Liga Kombëtare e Futbollit amerikan mund të jetë e prirur ta shtrijë këtë sport në pjesë të tjera të globit.